Goeie Nuus: God se genade-kyk oor ons lewe | Netwerk24
Deur Stephan Joubert 12 Junie 2021 05:11
"It is better to be looked over than overlooked!" het die aktrise Mae West eenkeer gesê. Om geïgnoreer te word, is pynlik. Jy weet jy is 'n slagoffer van sulke miskyke wanneer niemand hulle ooit aan jou mening steur nie. Of na jou raad luister nie.
In sulke tye kan jy begin dink jy is 'n nobody tussen al die somebodies.
Daarom skuld jy jouself dringend die regte uitkyk: God S'n! Ek leer juis by Jesus dat God 'n sagte kyk het. Nee, Hy is nie blind vir sonde nie, maar die kruis het sy manier van kyk drasties verander. God se deernisvolle kyk: Soos die pa van die verlore seun in Lukas 15:20 breek dit God se hart wanneer Hy stukkendes en sondaars deernisvol raak-kyk. Hy kyk hulle graag terug tot in sy feessaal. Hy hardloop hulle graag tegemoet en verwelkom hulle terug waar hulle hoort.) God se reg-kyk: God kyk ons as sy kinders nooit stukkend nie. Hy kyk ons heel. Hy skryf ons nooit af nie, want Hy het immers ons name opgeskryf in sy boek van die lewe. In sy oë is ons nuwe mense in Christus. Vir Hom het ons ewige waarde.
Daarom vernuwe sy Gees ons gedurig sodat ons sy heerlikheid al hoe meer kan weerkaats. God se genadige "uit-kyk" red ons lewe. Sy genade-kyk staan in die pad van sy oordeelskyk.